Joukko lapsia, perheitä ja työmiehiä matkasi kohti Pyhän Samuelin luostaria Egyptissä 26. toukokuuta. Sotilaiksi pukeutuneet hyökkääjät pysäyttivät kaksi bussia ja työmiehiä kuljettavan lava-auton kapealla aavikkotiellä Kairosta etelään.

Hyökkääjät käskivät aseilla uhaten kaikki matkustajat ulos autoista. Seurueen miesten käskettiin lausua islamilainen uskontunnustus, mutta kun he eivät siihen suostuneet, hyökkääjät aloittivat sattumanvaraisen tulituksen. Ammuskelu päättyi vasta, kun paikalle saapui muita kulkijoita.

Isis-terroristit pakenivat paikalta ja jättivät tielle 29 ruumista ja 24 haavoittunutta koptikristittyä lähelle Adwan poliisiasemaa ja tarkastuspistettä Minyassa.

Silminnäkijöiden mukaan tapettujen joukossa oli kolmi- ja nelivuotiaat lapset.

Manchesterin itsemurhaiskusta Britanniassa oli kulunut muutama päivä. Muslimien paastokuukauden ramadanin aatosta tuli verinen.

Egyptissä Isisin terroritekojen kohde ei ollut sattumanvarainen.

Terroristijärjestö Isis on ottanut yhdeksi erityiseksi silmätikukseen Egyptin koptikristityt. Vain vajaassa puolessa vuodessa yli sata koptikristittyä on kuollut Isisin terrori-iskuissa.

Eri puolille maata levittäytyneiden iskujen sarja on pahin, mitä Lähi-idän suurin ja maailman vanhin kristitty yhteisö on kohdannut pariin vuosikymmeneen, vaikka se on joutunut kokemaan jatkuvaa väkivallan uhkaa pitkään tätä ennenkin.

Koptikristityt eivät ole myöskään ainoa ääriliikkeiden vainoama ryhmä.

Poikkeuksellisen nykytilanteesta tekee kuitenkin se, että kopteihin kohdistuneista iskuista on tullut yhä verisempiä ja järjestelmällisempiä hyvin lyhyessä ajassa ja iskut ovat lähes ainoastaan äärijärjestö Isisin tekemiä.

Joulukuussa 2016 Kairon kirkkoiskussa kuoli 25. Lähes kaikki uhrit olivat naisia.

Tammi–helmikuussa 2017 Pohjois-Siinain niemimaalla El Arishissa tapahtuneissa yksittäisissä iskuissa seitsemän kuoli ja sadat joutuivat pakenemaan kaupungista Isisin nostattaman terroriuhan takia.

Palmusunnuntaina Tantan ja Aleksandrian kirkkojen luona tehdyissä lähes samanaikaisissa iskuissa kuoli yhteensä 45.

Näitä iskuja aiemmin suurin suoraan koptikristittyihin kohdistunut isku tapahtui uudenvuodenpäivänä 2011 Aleksandrian kirkon luona ennen arabikevään alkua Egyptissä.

Ensimmäinen Isisin näkyvä ja raaka terroriteko oli, kun se helmikuussa 2015 kidnappasi ja teloitti rannalla 21 Libyassa siirtotyöläisenä ollutta koptikristittyä.

Egyptissä paikallisten seurakuntien luona vieraillut ja kristittyjen vainoista raportoivan kristillisen Open Doors -järjestön Suomen toiminnanjohtajan Miika Auvisen mielestä koptien tilanne on erittäin vaikea.

Hän suhteuttaa kooltaan ja merkitykseltään joulukuista Kairon kirkkoiskua siihen, jos Suomessa hyökättäisiin Turun tuomiokirkkoon.

”Isku kohdistettiin nimenomaan koptien arkkipiispan kirkkoon. On hyvin vaikea nähdä, että koptikristittyjen tilanne menisi parempaan suuntaan Egyptissä.”

Egyptin 90 miljoonan asukkaan väestöstä joka kymmenes on koptikristitty.

Mutta miksi juuri koptit ovat joutuneet ääri-islamistien tulilinjalle? Yksi syy on se, että kristittyjen nähdään olleen osallisina siinä, että arabikevään jälkeen hetkellisesti valtaan noussut Muslimiveljeskunta syrjäytettiin sotilasvallankumouksessa vuonna 2013.

Ulkoministeriön Lähi-idän ja Pohjois-Afrikan yksikön päällikkö Kirsikka Lehto-Asikainen näkee myös koptikristittyjen turvallisuustilanteen heikentyneen.

Hänen mukaansa Isis käyttää kristittyjä kohteina ja politiikan pelinappuloina, joihin on helpompi iskeä kuin Egyptin armeijaan tai turvallisuusjoukkoihin.

”Koptit ovat jakautuneet eri puolille maata. Syrjäisillä seuduilla on kirkkoja ja kokoontumispaikkoja, jotka eivät ole välttämättä helposti suojattavissa.”

Koptikristittyjen lisäksi ihmisoikeusjärjestö Amnesty on vahvasti kritisoinut Egyptin hallitusta siitä, ettei se tarpeeksi voimakkaasti pyri estämään koptikristittyihin kohdistuvia väkivaltaiskuja, vaikka ne ovat toistuvia.

”Virallisissa puheissa Egyptin hallinto ja presidentti vannovat, että se pyrkii vakauttamaan turvallisuuden, mutta käytännössä ei ole tietoa, kuinka paljon he ovat näin tehneet”, Miika Auvinen toteaa.

Minyan iskun jälkeen paikalle tullut silminnäkijä arvosteli poliisien toimintaa tarkastusasemilla: ”Tiedetään, että heillä on islamistisia sympatioita. Ainakin he vihaavat kopteja.”

Erityisesti ääri-islamistien tukikohtana oleva Pohjois-Siinain niemimaa on tullut yhä vaarallisemmaksi kristityille.

Arabikevään jälkeen alueen kristittyjen määrä on vähentynyt 5 000:sta tuhanteen. Koko Egyptistä on samassa ajassa paennut satatuhatta kristittyä muihin maihin.

Vuonna 2011 Vatikaani totesi kristittyjen olevan eniten uskonnollisista syistä vainoa kokeva ryhmä maailmassa.

Tämän jälkeen tapahtunut ääriliikkeiden nousu on entisestään pahentanut kristittyjen oloja Egyptin ohella Syyriassa ja Irakissa.

Kummassakin maassa kristittyjen määrä on viime vuosina radikaalisti laskenut vainon ja terroritekojen aiheuttaman maastamuuton takia.

Irakissa, jossa maan kristilliset juuret juontavat Egyptin tapaan alkukirkon ajoille saakka, kristittyjen määrä on huomattavasti laskenut viidentoista viime vuoden aikana.

Vielä Irakin sodan alkaessa vuonna 2003 maassa oli 1,5 miljoonaa kristittyä.

Tällä hetkellä Irakissa on enää noin 300 000 kristittyä. Heistäkin monet ovat paenneet maan sisällä, etenkin Pohjois-Irakin kurdialueelle, mutta osa elää aivan väkivaltaisuuksien keskellä Mosulin lähettyvillä.

Lähi-idän alueella elää nykyisin 12 miljoonaa kristittyä.

Syyriasta suurin osa kristityistä on Irakin tapaan paennut lähes Suomen kokoiseen Libanoniin, joka on ratkeamaisillaan liitoksistaan valtavien pakolaismäärien takia.

Lähes viidestä miljoonasta syyrialaispakolaisesta 700 000 on kristittyjä. Maan miljoonasta kristitystä Syyriassa on jäljellä enää 300 000.

Lähi-idän kristittyjen tilanne oli viimeksi esillä Euroopan parlamentissa toukokuussa.

Koko Lähi-idän alueella on nykyisin arviolta 12 miljoonaa kristittyä.

Kristittyjen osuus väestöstä koko Lähi-idän alueella oli 1900-luvun alusta vuoteen 2010 laskenut 20 prosentista viiteen prosenttiin.

Arabikevään jälkeiseen ääriliikkeiden nousuun saakka kristittyjen määrän vähenemisen suurimpana syynä on ollut alhainen syntyvyys muihin uskonnollisiin ryhmiin nähden.